text: Undvær mobilen i et døgn - og få et bedre liv
  30 august 2017 kl. 17.34
  I dag blev en gruppe unge udsat for noget nærmest utænkeligt: De fik frataget deres mobiler. For at højne deres livskvalitet.
  Eksperimentet fandt sted på Ungdomsskolen i Vester Vedsted. Her var Jakob Aagaard selv elev – for 30 år siden. I dag er han coach for erhvervsledere.
  I dag skulle han så lære eleverne at være mere nærværende. Det vil højne deres livskvalitet. Og det er nødvendigt, mener han.
  Eleverne skal undvære deres kære mobiltelefoner i 24 timer. Undersøgelser har vist, at vi i gennemsnit tjekker vores mobiler 150 gange i døgnet.
  Viktor Lassen er en af de 43 elever, der skal være mobilfri i 24 timer:
  - Det bliver nok hårdt i starten, men jeg håber, at vi efterhånden lærer at snakke med hinanden.
  Kl. 12 blev mobilerne samlet ind – og eleverne får dem tilbage torsdag kl. 12.
  Victor Lassen kan godt mærke, at mobilerne fylder meget. Så han bakker op om eksperimentet:
  - Når man sidder sammen i sofaen, så kan man godt opleve, at lige pludselig snakker man ikke mere. Så bruger man plan B, som er at ta' mobilen frem.
  Samtale og nærvær er det, som Jakob Aagaard håber, at eleverne vil opleve i dette døgn.
  Eleverne får også mindfulness og coaching som erstatning for skærmtid.
  - En reminder om, at der er andre måder at være sammen på, siger han.
  
  